बीरवार गी जुमेरात ते गुरुवार बी आखदे न। ए गुरुएं ते पीरें दा बार मन्नेआ जन्दा ऐ। इस दिन पीरें दियें खानकाएं उप्पर मेले लग्गी जन्दे न। तेल ते मिट्ठियां फुलियां चढ़िदियां न। इस दिन साबन नेईं खरीददे। टल्ले नेईं धोंदे। आखदे न जे बीरवारें गौ, मैंह् बी सिर नेईं सेड़दी। जनानियां सिर नेईं धोंदियां। नमां टल्ला नेईं खरीदना ते ना गै लाना। नमीं ब्हारी (झाड़, मांजा, बोकर) नेईं खरीदनी ते नेईं लानी। बाल, नैंह् नेईं कटाने। शेब नेईं तोरना। कुसै दे कलपन मसोस करन नेईं जाना। बल बलैत्तर कढने आस्तै बी ए दिन ठीक ऐ। जलवीरा दा डूना खास करी इसै दिन निकलदा ऐ। पीरें दी मन्नत मनौत बीरवारें गै हुन्दी ऐ। केईं लोक वी बृहस्पित दा बरत रखदे न। खण्ड घेयो दी बनी दी बेसना दी मेठाआई, लड्डू, सुन्ना, पीले टल्ले छोलें दी दाल, खण्ड घेयो, हलदी ते पीले रंगा दे फलें दा दान करदे न। बृहस्पत ग्रैह दी शान्ति आस्तै सुन्ने दी ङूठी च पुखराज जड़ाइऐ त्री उंगली च पांदे न।